Polisie fnuik poskantoordieweArgieffoto Een man is Maandagmiddag dood en nog ŉ persoon beseer tydens ŉ skietery met die polisie wat ŉ diefstal in Npafufu in die Oos-Kaap verhoed het. “Ons het inligting ontvang oor ŉ moontlike rooftog by die poskantoor tussen Lusikisiki en Port St Johns op die R61,” het kol. Mzukisi Fatyela, woordvoerder van die polisie, gesê. Polisiebeamptes was omstreeks 14:00 op die toneel toe ŉ voertuig die poskantoor genader het. Toe die insittendes die polisie gewaar, het hulle op die beamptes losgebrand, en die polisie het teruggeskiet. “Een van die verdagtes is doodgeskiet, ŉ tweede verdagte is gewond en vier persone is in hegtenis geneem,” het Fatyela bygevoeg. Die beseerde verdagte is onder polisiebewaking na ŉ hospitaal geneem. “Ons het beslag gelê op drie 9 mm-vuurwapens wat ten volle gelaai was. Meeste van die verdagtes is vermoedelik van Mthatha,” het hy gesê. “Die eienaar van die motor is een van die vier persone wat op die toneel in hegtenis geneem is.”